Anade
( XIX ) n.9 Setembar 2016
Periodic-mensîl
di informazion e culture sul cont de minorance
celtiche
dai
Ladins de Furlanie. Edizion
par cure de associazion “Union Scritôrs Furlans”
Un Friûl
cence Provinciis e cence identitât
…
e
colp di man di Rome sul eletrodot Udin Ovest-Redipùie
Rome,
19 di Lui 2016, date storiche, par ledrôs. il Senât, in seconde
leture al à fat bon il gnûf Statût dal Friûl-Vignesie Julie e
cence nissune modifiche al test inviât a Montecitorio di Palaç
Madama. Il pont di fonde dal gnûf Statût al proviôt la butade jù
des Provinciis e al trasforme cussì il Fvg inte prime realtât in
Italie che e met de bande i ents intermedis.
Cun
grande sodisfazion dal president Debora Serracchiani (daspò lis
bastonadis cjapadis intes intes resintis votazions comunâls e inmò
cûr di lâ sui gjornâi a fâ muse di ridi n.d.r.!) il Senât al à
aduncje aprovade la butade jù dal Ent Provincie dal Statût dal
Friûl-Vignesie Julie. In rivuart l’art.
2, come 1, al recita (ve): “la
Regjon e comprent i teritoris des atuâls provinciis di Gurize e di
Udin e dai comuns di Triest, Duin-Aurisine, Montrupin, Mugle, San
Dorlì e Sgonigo”
(elenc dai Comuns che probabilmentri al diven dal fat che al moment
de fate buine dal Statût, tal 1963, si jere in spiete de definizion
su la assegnazion definitive de Zone A ae Italie e de zone B ae
Jugoslavie).
Aduncje,
butadis jù lis cuatri Provinciis (Udin, Gurize, Pordenon e Triest,
ents di aree slargjade a elezion popolâr direte) che a esistevin di
150 agns in ca, a son stadis istituidis 18 (disevot) Unions
teritoriâls intercomunâls di secont grât, di aree une vore ridote,
vâl a dî che ae fin, o varìn 14 (cutuardis) ents public teritoriâi
in plui, cun dute la burocrazie conseguent.
La
Uti juliane di Triest e corispuint in pratiche ae Provincie di cumò
e partant si bute jù un ent e si indi cree un gnûf al so puest.
L’Austrie
e veve concedût tal 1848 un statût speciâl ae Citât di Triest,
che e deventà, dutun in chel, Citât e Provincie. Il so Consei al fo
insiemit comunâl e provinciâl e i siei membris a jerin conseîrs
comunâi e deputâts provinciâi, esercitant une autonomie une vore
slargjade. E cheste grande autonomie e podarà tornâ une altre volte
cu la Citât metropolitane che al sta domandant il senatôr Russo
(prevision metude dentri, dal rest, tal gnûf Statût). Pas daspò
pas, si rivarà a chest risultât, ancje se il Consei regjonâl al à
fate finte di sei contrari, naturalmentri par cumò.
No
si à capît invezit se dome pe za Provincie di Pordenon al vignarà
instituît il Circondari. Partant la Regjon e varès di comprendi i
Comuns des za Provinciis di Udin e Gurize, lis Uti, la Citât
metropolitane di Triest e il Circondari di Pordenon. Nô sotans, becs
e bastonâts, no vin il dirit di savê lis veris intenzions dal
guvier regjonâl. L’assessôr
Panotin, che al è tant precîs, in chest câs la sta fasint il
furbat.
Al
è evident che in cheste maniere il Friûl al è destinât a disparî.
Al restarà dome une denominazion gjeografiche-storiche, e dut chest
al è daûr a sucedi graziis ae debeltât dai nestris parlamentârs e
dai conseîrs regjonâi, che a son stâts elezûts pe plui part in
Friûl, che, intes intervistis sui gjornâi, a àn purpûr il cûr di
laudâsi de butade jù des Provinciis furlanis. Ce che no si fâs par
salvâ il cûl e la poltrone!
Simpri
sul cont des Uti, e dai presumûts sparagns, bisugne purpûr sclarî
che chescj 14 ents locâi gnûfs a varan bisugne di une sede (cun
conseguents coscj di manutenzion straordenarie e ordenarie, lûs
riscjaldament e v.i.), un gnûf confenon, une gnove cjarte intestade;
magari di cualchi segretari gjenerâl (no ducj a lavorin dibat). Al
sarès interessant savê se de bande de Regjon al sedi stât fat un
calcul de spese, juste par da di viodi che si sta verementri
sparagnant.
Daspò
chel dai 19 di Lui un altri colp di man al è rivât sù di Rome ai
prins di Avost simpri a dam dal Friûl: Il guvier Renzi, ai 10 di
Avost, al à dât l’ok
parcè che a vadin indenant i lavôrs di completament dal eletrodot
Udin Ovest-Redipùie. In rivuart il Consei dai ministris al à
deliberât in merit al procediment proponût dal ministri dal
Ambient. La deliberazion e permet al procediment di lâ indenant inte
realizazion dal implant, che al jere stât blocât dal Consei di Stât
par resons di impat ambientâl.
Nol
covente dî che o sin in presince di une sfuarçadure, di une
arogance, di une imposizion che e va cuintri ogni regule e rispiet
des prerogativis democratichis. I ents locâi interessâts, lis
associazions ambientalistis, i parons dai terens interessât no
contin nuie. Al è di ce sgrisulâsi a viodi cemût che o stin
sbrissant simpri di plui intun autoritarisim che nol concêt plui
spazis di critiche e di dissens.
E
impere aromai la veline complasint. Il Friûl nol po ridusisi a tasê
e a gloti ce che i conte il Messaggero Veneto daûr di ce che i
pandin i uficis stampe de Regjon. Il Friûl al scugne reagjî, sul
esempli di ce che al sta fasint Aldevis Tibaldi cul so indurant
“Comitât pe Vite dal Friûl Rurâl”. Il Friûl al à di jessi
bon di meti in vore une strategjie di contrast ae cubie
Panontin-Serracchiani prime che dut si ridusi intune maserie. La
maserie di un Friûl che nol po acetâ di murî! (tarvos)
Ladins
dal Friûl pag.2 - Setembar 2016
DAL
TIMÂF A LA LIVENCE
I
profugos e il pericul dal terosisim
La
menace jihadiste e je aromai a 200 chilometris dal Friûl
“A
un ciert pont si varà une diaspore di teroriscj de Sirie cemût che
no la vin mai viodude prime”. L’alarmi rivât al congrès Usa de
bande dal numar un dal Fbi James Comey nol sorprent lis intelligence
europeanis che di un pieç in ca a stant metint in vore
impuartantis risorsis, umanis e economichis, par cirî di tignî sot
control i spostaments di miârs di combatents che di dut il mont a
son svolâts in Sirie e in Irak par sostignî il standart dal
Califât islamic.
Di
cuant che al è scomençât il conflit, secont diviersis stimis,
circje 30 mil personis a saressin rivadis in Sirie e in Irak,
divignintti di plui di cent nazions: il 60% dal Medi Orient (cun
Arabie Saudide e Gjordanie in teste) e dal Nord Afriche
(principalmentri de Tunisie e dal Maroc), mentri 5 mil a saressin
chei partîts de Europe.
Cetancj
di lôr a son muarts in bataie o ben a son tornâts intai Paîs di
divignince, dispès confondûts tra i profugos dai barcjons, e il
lôr numar, stant ae stimis furnidis il mês di Jugn stât dal
maiorent de Cia John Brenan, al è comprendût tra i 18 e i 22 mil.
Man man che l’Isis al ziruche sul teren, chescj sogjets a tentaran
di rientrâ intai lôr Paîs fasint di fat “aumentâ simpri di
plui” la pussibilitât di atacs come chei di Parìs e di
Bruxelles.
Altri
fenomen che al scugne metinus in alarmi al è chel des feminis
europeanis che a sielzin di lâ a unîsi ai teroriscj dal Califât
in Sirie e in Irak. Il dât al ven fûr da un rapuart dal Europol
sul terorisim, dulà che si ven a savê che circje il 40% dal totâl
dai “fighters” che si stime partîts de Olande a son feminis,
mentri de Finlandie e de Gjermanie a son il 20%.
I
numars a vegnin descrits in aument ancje de Svuizare, Belgjiche e
Ingletiere. “La lôr funzion – al ment in vuaite Europol - e
podarès cambiâ in a vignî, cun conseguencis su la nature e
l’impat des operazion che l’Isis al è daûr a planificâ in
Europe”. Lis podarès, in fats, doprâ come kamikaze co a àn plui
facilitât di podê sghindâ i contrascj e i controi. In conclusion
la lote al terôr e va dilunc, e e sarà lungje. O cognossarìn
altris atentâts e altris moments di dificoltât, ma ae fin si
podarà vinci, unîts e determinâts, come i teroriscj, plui dai
teroriscj, che no son bogns di prometi altri che muart e miserie.
Par
chel che al inten il Friûl, par cumò al reste une tiere di passaç
e di riorganizazion ma al è evident che la gjestion dai profugos
(richiedenti asilo n.d.r.) cussì come che e ven fate no funzione
gran. Cun chestis soluzions, massime tal contest di Udin, no si po
lâ indenant, al di là des predicjis de Caritas, dal prefet, dal
assessôr Torrenti e de president Serracchiani.
Dut
câs par nô a ’nd è altris, cetant plui preocupantis
considerazions di fâ: Bihac in Bosgne, a uns 200 chilometris dal
Friûl, Kacanik e Pristine in Kossôf, Novi Pazar e Sjenica tal
Sangjacât serbian, Cumanovo in Macedonie. E je cheste la mape dulà
che al è daûr a inlidrisâsi l’estremisim islamic intai Balcans
.
In
Kossôf, Bosgne, Sangjacât (a Misdì de Serbie, sul confin cul
Monteneri), sul scomençâ dai agns Novante si à vude la vignude di
mujaheddin, finanziâts de Arabie Saudide, une realtât che e à
zovât che fâ cressi di numar i musulmans wahabîts, il grup plui
radicâl, persuadûts che a son nimîs dal islam ducj chei che no
pratichin ae letare il Corano. La vignude di cheste corint
integraliste e je stade leade ae vuere di Bosgne, cuant che miârs
di volontaris arabics islamics a deciderin di vignî a combati a
flanc dai musulmans bosniacs. I americans in chê volte a àn sierât
i voi, fasint finte di nuie, e naturalmentri sbaliant inmò.
Finide
la vuere, su invît de sorestanzie locâl, tancj a lassarin il Paîs,
ma altris a restarin. A fâ slargjâ intai Balcans il wabisim a son
stâts i grancj finanziaments e la propagande inviuladis des
associazions colegadis ae Arabie Saudide. Fonts no uficiâls a
pandin che a saressin almancul 150 i integraliscj partîts de Bosgne
par lâ a combati in Sirie e in Irak.
Cu
la ricostruzion de Bosgne daspò de vuere si à vude ancje la
nassince di numerosis organizazions umanitariis prudeladis dai Paîs
islamics, dal Alt comitât saudît de fondazion, ae Al-Haramain,
fint ae Societât pe rinassite dal patrimoni islamic. Chestis
associazions a àn puartât, in cheste part de Europe, ae presince
di un islam gnûf, leât al wahabisim, visibil soredut a Bihac,
Teslic, Zeppe. La enclâf dal Isis plui dongje di nô e je chê di
Bihac, dulà che e je une part dal teritori che lis autoritâts
bognachis no controlin, lûcs dulà che pulizie no si riscje a
jentrâ.
In
Kossôf, a Karanik, l’iman Florin Nezir al è stât dongje a Ilir
Berisha e Jetmir Kycyku, ducj i doi arestâts par terorisim, ma il
so plui grant sostenidôr al è Lavdrim Muhaxheri, albanês, vuê un
dai maiorents dal Isis, famôs par jessisi fat fotografâ intant che
al taiave il cjâf dai presonîrs in Sirie. A Karacanik a operavin
liberementri dôs organizazions islamichis radicâls e dome di alì
tal 2014 siet oms a son partîts par combati pal stât islamic. Lis
organizazions a son stadis po sieradis dome parcè che, tal 2014, il
Parlament di Pristina, su pression dal guvier american di Obama, al
à fate buine une leç cuintri i foreign
fighters.
Inte
comunitât musulmane dal Misdì de Serbie, tal Sangjocât e inte
regjon a maiôr presince albanese di Presevo e Bujanovac, al da di
fastidiâ il costant aument de presince religjose integraliste. Sun
chest cont si fevele di 30, 50 combatents serbians musulmans in
Sirie e Irak. Tal Sangjocât il wahabisim si è inlidrisât ae mitât
dai agns Novente e al sta cirint di slargjâsi, e cjapâ pît, in
ducj i Paîs dai contors.
A
Kumanovo, in Macedonie, a son resints i scuintris tra miliziis
islamichis e pulizais, cun diviers muarts. Pe pulizie i islamics a
son jentrâts tal Paîs de Albanie e dal Kossôf e a ’nd è provis
che i components des miliziis a fossin int ben preparade par
combati, e par organizâ azions teroristichis.
Dai
Balcans par rivâ in Sirie vuê al è une vore facil, parcè che a
esistin diviers colegaments cun Istabul, vie bus e par avion. Ve
parcè in Friûl si scugne cjalâ cu la massime preocupazion al
pericul jiadist, e al fat che si puedi messedâ e confondi tra i
tancj profugos che a passin par chenti e che dibot nissun controle.
Inmò,
in chestis condizion permeti di vierzi gnovis moscheis in Friûl, al
è come puartâsi in cjase dai pericolôs “cjavai di Troie”.
Come che al è pericolôs insedâ gruessis comunitâts di profugos
intai piçui paîs de Furlanie, juste cemût che si sta cirint di fâ
a Bicinins. (renzo
balzan)
Ladins
dal Friûl pag.3 - Setembar 2016
CRONICHIS
DI CHENTI
Almancul
za 5100 profugos presints in Friûl-V.J.
A
rivin jù de Carintie: si trate di afghans e pakistans
Udin
– O vierzin chest articul cuntune provocant riflession di Alfio
Eglaro, di Paluce:
“Cjatade
la fate al probleme de scjarsitât di predis in Cjargne. Ve la
origjinâl soluzion che di resint e je vignude fûr. Daspò il
storic zimulaç tra catolics e islamics, celebrât a Museis di
Çurçuvint cu la benedizion dal arcivescul di Udin Mazzoccato, e la
supervision dal eroi Garibaldi, si è convignût in maniere
bilaterâl di mandâ intes parochiis dulà che cumò nol è un predi
catolic, un iman islamic co chescj a son in incressite e za in numar
sorebondant.
Il
gnûf iman, oltri a slargjâ la buine gnove dal islam, dut câs par
talian, si zovarà de strete colaborazion dai volenterôs laics
locâi par mantignî (inmò par un pôc) la religjon catoliche fint
che po e vignarà cjapade dentri, in maniere pacifiche e serene, tal
grant islam puartadôr di pâs, di justizie e di misericordie.
Ancje
la catedrâl di S. Pieri in Cjargne e semee che si stedi preparant
al epocâl acjadiment cun preieris e novenis che a riclamin sdrumi
di fedêi di dutis dôs lis fedis. Amen. Allahu akbar!”
Il
flus di profugos che al rive jù de Austrie in Friûl-V.J. al sta di
resint ralentant, graziis soredut aes gnovis stretis decidudis dal
guvier ongjarês al confin cu la Serbie che a slaifin il passaç a
miârs di personis viers il centri Europe, ma istès no si è dal
dut fermât. Sierade une pussibilitât si indi studiin di altris. Ai
marcjadant di oms (di profugos) no ur mancje la fantasie, ma soredut
la determinazion. A son in bal vuadagns grandons.
Tal
mês di Lui, in fats, a son stadis 579 lis personis fermadis inte
zone di Tarvis, al confin cu la Carintie, des fuarcis dal ordin –
e 17 respinzudis in Austrie – biel che a e Jugn a jerin stadis 941
(cun 12 personis respinzudis oltri confin), cul totâl dal inizi dal
an di pôc mancul di 5 mil personis vignudis chenti a domandâ asîl.
Pe esatece 4 mil 579 di lôr, soredut di nazionalitât afghane e
pakistane.
Une
sdrume di int che e continue a meti in dificoltât il sisteme di
acet dal Friûl V.J. tant che il president Serracchiani e l’assessôr
Torrenti si son sintût obleâts a domandâ al ministris dai
Internis, Alfano, di scomençâ a slizerî il teritori di almancul
une part dai migrants.
I
numars, tal detai, nus pandin che a son 1800 i profugos presints in
Provincie di Udin – la plui part lozâts intes ex casermis
Cavarzerani e Friuli dal cjâf lûc dal Friûl – 700 a Triest, 600
tal Gurizan – cun 300 tal sôl Cara di Gradiscje – e 1000 a
Pordenon e intai contors. Plui di 4 mil personis aduncje. A chescj
bisugne inmò zontâ 450 minôrs no compagnâts logâts in diviersis
struturis convenzionadis.
Une
cifare che e va ben oltri de cuote di ripart decidude dal Viminâl
pe nestre Regjon che e puarte a spietâsi, almancul par Udin, dulà
che la situazion e je daûr a lâ fûr di ogni control co i profugos
a son aromai daûr a ocupâ fintremai i zardins publics, intervents
che no puedin plui jessi rimandâts, ancje par resons di ordin
public.
In
sumis trasferiments necessaris par podê “fa respirâ” il
teritori, ma un dai problemis di cheste ingolfade situazion al è
leât al rimpatri di cui che nol oten un dai status juridics
necessaris par podê restâ chenti. E in chest sens, cualchi buine
gnove e podarès rivâ jù di Bruxelles e dai gnûfs pats che la
Union Europeane e à strenzût cui cierts Paîs asiatics di dulà
che a divegnin la plui part di chei che a vegnin a domandâ asîl.
Si trate vadì soredut di acuardis cul Pakistan e cul Afghanistan
par tornâ a cjapâsi indaûr chei citadins che no àn dirit al
asîl. Acuardis che a varessin di jentrâ in vore dal mês di Zenâr
cu ven e che, se a deventaran pardabon operatîf, a permetaran al
Friûl di podê dai une soluzion ae emergjence vuê presint sul
nestri teritori. Vedarìn, ancje parcè di Rome di impromissions
fint a vuê a son stadis fatis masse, ma cence grant costrut. Un
altri probleme che tocje segnalâ, simpri sul cont di Rome, come
simpri e je in ritart cul paiament dai vê di vê a cui che si ocupe
de gjestion dai profugos, come par esempli la Crôs Rosse e la
Caritas, par no fevelâ de schirie des cooperativis convenzionadis.
Si trate di cualchi milion di euros e no di fufignis. (mateu
di prun)
Leghe
Ambient: bandieris neris pe Mont Furlane
Tumieç
– Ancje chest an la Carovane des Alps di Leghe Ambient e à dât i
siei judizis sul cont de salût dal arc alpin e, in cheste edizion
2016, e à assegnât undis bandieris verdis pes situazions plui
virtuosis sul cont de gjestion dal teritori, e vot neris. Tra lis
bandieris neris o cjatin ancje chês assegnadis ae Cjargne e ae mont
furlane cun riferiment ae gjestion des risorsis idrichis dal
teritori, che aromai a son stadis slontanadis de gjestion direte dai
comuns, par consegnâlis a entitâts esternis che a àn par smire
dome il profit. Achì la responsabilitât dai politics e dai
aministradôrs e je grande. Si son fats meti il pît sul cuel di chei
che a comandin inalgò, cu la complicitât palês de burocrazie che e
parone intai palaçs regjonâi a Triest.
Bandiere nere ancje par chel
si è daûr a fâ a Pas di Pramuel, parsore Pontebe. Un progjet che
al à dute la ande di sei un straçarie di bêçs (publics) par
incressi une ufierte turistiche pe pratiche dal schi che aromai e je
plui che sorebondante. (mdp)
Ladins
dal Friûl pag.4 – Setembar 2016
D
O C U M E N T S
Letare
di “Patrie Furlane” a Vladimir Putin
La
iniziative e je partide de resinte visite in Slovenie dal maiorent
rus
Udin
– Ai 30 di Lui stât, il president de Russie Vladimir Putin, al à
davuelt une visite di lavôr inte daprûf Slovenie su invît dal
president sloven Borut Pahor. I doi leader a àn purpûr cjapât
part ae cerimonie che e celebrave i cent agns de costruzion de
capele russe al pas di Vrsic, e par screâ il monument dedicât ai
soldats rus che a son muarts in Slovenie dilunc la Prime e la
Seconde vuere mondiâl. Il moviment autonomist “Patrie Furlane”
al à cjapade cheste ocasion par fâ vê al president rus une letare
sul cont de situazion de minorance furlane. Il test, cetant
interessant, lu publichìn culì sot vie (red.)
Ecelence
President Vladimir Putin, cun rispiet pe Sô persone e pe Sô
impuartante posizion di rapresentant inte sene internazionâl, I
scrivin in cualitât di rapresentance politiche dal Popul furlan, une
minorance dentri vie de Italie che e loghe intun teritori che si
cjate a pôcs chilometris de Slovenie, Paîs dulà che Lui al è in
visite in chescj dîs.
E
propite pe stime che o vin viers di Lui, o sin in grât di sintîle
dongje de nestre Tiere, ai cetancj leams culturâi e economics tra il
Friûl e la Russie, che i nestris popui a àn intiessût di simpri
dilunc la storie.
Pe
sô sensibilitât in difese de identitât russe e europeane in chescj
timps di confusion, o voressin riclamâ la Sô atenzion sul a vignî
dal nestri Friûl.
Inte
cuarte relazion su la metude in vore de Convenzion pe tutele des
Minorancis Nazionâls presints in Italie, publicade di resint de
Comission Europeane al è riferît in maniere corete che in
Friûl-Vignesie Julie a esistin i grups Furlan, Sloven e lis
comunitâts linguistichis di divignince todescje, ma, tal test, si àn
iniment dome lis misuris di protezion pal grup Sloven.
O
vin cussì decidût di scrivii par cont di circje un milion di
Furlans che a son stâts inmò une volte dismenteâts.
No
rivin a capî la reson parcè che no esisti nissune avualitât tal
tratament tra lis minorancis: o sin sigûrs che cheste disavualitât
no dipendi dal numar di personis coinvolzudis (i Slovens in regjon a
son circje 20 mil), ma nô o suponin che indi sedin altris resons che
vuê no cognossin.
Al
è impuartant sotliniâ che la Republiche Taliane, cu la Leç
n.482/99, e à ricognossût in maniere uficiâl la lenghe furlane;
partant la discriminazion denant tra vude iniment no je une nestre
opinion, ma ben invezit fats aciertâts di documents uficiâi.
Il
teritori dal Friûl al cuvierç l’80% de Regjon aministrative dal
Friûl-Vignesie Julie e i siei abitants a son clamâts Furlans; chest
teritori si slargje dal Mâr Adriatic aes Alps (circje 150 Km) e al
cjape dentri trê Provinciis (Udin, Gurize e Pordenon). Al confine cu
la Austrie a nord, cu la Slovenie a est, si bagne tal mâr Adriatic a
sud, e inmò al confine cu la daprûf regjon taliane dal Venit a
ovest.
Par
vie di cheste posizion strategjiche, al sucêt di frecuent che lis
ints furlanis a lavorin inte daprûf Austrie pûr logant in Italie cu
lis lôr fameis.
In
prionte, cetantis aziendis furlanis a cooperin cu lis daprûf
aziendis austriachis e slovenis e cui rus plui che se no cu lis
aziendis talianis: cheste tindince e je incressude par colpe de
resinte crisi economiche. Il Friûl al à une viere storie di passe
mil agns, in fats il Patriarcjât di Aquilee al è stât une entitât
aministrative, politiche e religjose achì esistude inte ete dal 1077
al 1420, cun lidrîs comuns cu la Glesie russe.
Il
podê religjôs, al rivave cu la sô autoritât fintremai a une zone
che si slargjave fint al flum Donau a nord, al Lât Balaton a Jevât
e al atuâl Cjanton Ticin a Bonât; tal 1751 al comprendeve ancje la
Istrie a Misdì.
Il
Parlament dal Friûl e je stade la principâl istituzion di guvier
dal Patriarcjât di Aquilee e al à funzionât dal 1321 al 1805; sul
scomençâ, la istituzion e jere dome consultive e rapresentative de
nobiltât e dal clericât, ma tal XIV secul e deventà purpûr une
assemblee legjislative cun ducj i efiets e ancje cort supreme.
Al
è impuartant sotliniâ che la nestre regjon aministrative e à il
non uficiâl di “Friûl-Vignesie Julie” e che la Direzion
aministrative si cjate inte citât di Triest; lis decisions a son
simpri cjapadis cence la aplicazion des normis su la protezion de
minorance furlane.
Il
Guvier nus dinee la comunicazion sui media (radio e television
publiche) e al slaife l’insegnament de lenghe furlane intes
scuelis.
In
timps resints, al è stât proponût di creâ dôs circoscrizions
eletorâls (viôt la leç clamade “Italicum”) disegnant su la
mape une linie di separazion verticâl cence tignî cont des
diferencis culturâls e gjeografichis che a son propiis di cheste
regjon. Chest al è stât fat par dividi il Friûl in dôs parts, in
maniere di incressi la potence di Triest (che nol è Friûl, ma
Vignesie Julie).
Il
Friûl al è une entitât storiche, linguistiche e soci-economiche,
cuntune proprie leterature, la proprie identitât, cuntune proprie
lenghe ricognossude in maniere uficiâl dal Stât talian e cuntune
lungje tradizion di autonomie.
La
nestre propueste e je chê di dividi la regjon che o vin cumò in dôs
entitâts aministrativis disseparadis, cemût che bielzà si à
sielzût di fâ par avuâls regjons talianis: Val d’Aoste e
Trentin/Sud Tirôl: dome in cheste maniere i dirits dai furlans no
saran plui tibiâts.
Une
minorance nazionâl di un milion di personis e merte il stes rispiet
di cualchi miâr di slovens.
O
fasìn avôt che chest ciul di jutori al podarà vê la juste
considerazion e che, pe amistât che di simpri e à leât i nestris
Popui, Lui impuartante figure di maiorent dal Stât rus, al puedi dâ
vôs a cheste richieste di rispiet de minorance furlane.
Graziis
di cûr stimât President, o sin sigûrs dal So interès par chest
popul a voaltris par simpri amì e cun cordialitât lu saludìn cul
nestri tradizionâl, “Mandi” (Che al sedi intes mans di Diu).
Cun
cetant rispiet!
(Patrie
Furlane-Moviment pe Autonomie dal Friûl -
il
test origjinâl par inglês al è stât voltât par cure de
redazion)
Ladins
dal Friûl pag.5 – Setembar 2016
D
O C U M E N T S
Assemblee
de Comunitât Linguistiche Furlane
Ordin
dal dì sul cont de tutele e valorizazion de autonomie e de
specialitât de Regjon Autonome Friûl – Vignesie Julie
Il
CONSEI COMUNÂL, premetût che l’Autun cu ven si davuelzarà il
referendum confermatîf des modifichis costituzionâls fatis buinis
dal Parlament e che il risultât al sarà determinant pal a vignî
dai rapuarts tra Stât, Regjons e Ents Locâi, cualsisedi che al
podarà jessi il risultât de consultazion popolâr. In particolâr
la atenzion e continuarà a sei smirade sul a vignî des Regjons e
Provinciis autonomis a statût speciâl ogjet – secont lis
modifichis di une situazion transitorie che e varà di jessi po
definide – ancje di une prionte di normativis di caratar
costituzionâl;
Che
in chest cuadri la situazion dal F-VG, vuê bisugnose dut câs di une
profonde revision intai rapuarts cul Stât sedi inte definizion des
propriis competencis che tal recupar di une autonomie finanziarie
comprometude intai agns de crisi e dai tais conseguents a favôr dal
belanç statâl, e je cetant delicade e e domande un impegn gjenerâl
par jessi frontade inte ricercje di risultâts positîfs;
Che
imagjinâ l’avignî des Autonomiis speciâls ae lûs de riforme
costituzionâl al domande prime di dut un grant lavôr di cognossince
des motivazions profondis de specialitât e partant dai principis e
dai valôrs che a àn tradusût chês motivazions in normis
juridichis inte Costituzion de Republiche Taliane.
RITIGNÛT
che la vie pe tutele e valorizazion de autonomie e je dome chê di un
rinovât e clâr pat tra lis Regjons autonomis e il Stât cuntune
intese fondade prime di dut su la convinzion de bande dal Stât che
lis autonomiis locâls, no dome chês speciâls, a sedin strument di
svilup positîf e su la plene assunzion di responsabilitâts de bande
des autonomiis stessis rispiet al esercizi dal autoguvier;
CONSIDERÂT:
Che, su la fonde dal art. 39 come 13 de leç di modifiche
costituzionâl che a Novembar e sarà sometude al tamês dal vôt
popolâr, e je proviodude une fase transitorie di no aplicazion des
modifichis pes regjons speciâls
fint ae revision dai rispetîfs statûts di ativâ su la fonde di
intesis tra lis stessis Regjons e il Stât;
Che,
dut câs, chê clausule sospensive dai efiets de riforme no pues
intindisi di caratar infinît co za vuê e je ogjet di
interpretazions diviersis che a fasin imagjinâ efiets une vore
negatîfs sul a vignî de autonomie speciâl stesse, ancje a partî
de incombence dal gnûf come 4 dal art. 117 de Costituzion, norme di
“supremazie” che e permet al Stât di intervignî su podestât di
strete competence regjonâl “pe tutele de unitât juridiche de
Republiche o dal interès nazionâl;
Che
tal mês di Jugn 2015 e vignive anunciade la istituzion di une
comission, cognossude come “Taule di Bressa”, che e varès vût
“dentri il mês di Avost” (2015) di proponi une leç
costituzionâl par dissiplinâ il mût di modificâ i statûts
autonoms des Regjons speciâls cu la smire di prudelâ e rilançâ la
autonomie;
Che
fint a vuê no dome no je stade proponude nissune norme, che anzit il
lavôr di chê “taule” al è stât uficialmentri fermât fint che
no si varà fat il referendum, determinant partant une situazion di
grande inciertece intes modalitâts operativis des
modifichis-revisions dai statûts di autonomie speciâl, cu la
curiose situazion che in câs di risultât positîf dal referendum si
varà di vê une ulteriôr discognossude leç costituzionâl che e
varà di interpretâ lis modifichis atuâls;
RICUARDÂT
che la stesse President dal Friûl-Vignesie Julie di timp in ca in
maniere uficiâl e domande che “inte ridefinizion des competencis
Stât-Regjon a sedin tuteladis lis prerogativis e lis competencis
fint a vuê garantidis al Friûl-Vignesie Julie e che al sedi
proviodût un mecanisim di colaborazion-acuardi pe modifiche dal
Statût speciâl”, e che inte stesse maniere si è esprimût il
President dal Consei Regjonâl rivendicant il fat che a restin dutis
lis resons de specialitât de Regjon intes sôs carateristichis
gjeografichis, struturâls, economichis ,che par chest a domandin
politichis a fuarte caraterizazion regjonâl;
METÛT
IN EVIDENCE par altri che cu lis leçs dal Stât, Leç 482/1999 e Leç
38/2001, si son definidis lis presincis des minorancis linguistichis
tal teritori come presince struturâl de Regjon F-VG stesse e partant
come elements dulà che al è necessari costruî gnovis capacitâts
di interpretazion de bande des istituzions teritoriâls;
Dut
chest premetût e considerât AL DELIBARE
Di
invidâ il Consei e la Zonte Regjonâl:
1)
a domandâ al Guvier che a vegnin fats bogns, prime dal referendum
costituzionâl dal Autun cu ven, acuardis tra Stât e Regjon dulà
che si vebin di definî i setôrs di specialitât e autonomie che al
è convenient che a vegnin ricognossûts al Friûl-Vignesie Julie,
cualsisei che al puedi risultâ l’esit dal referendum;
2)
a operâ in maniere concrete par definî i criteris, lis modalitâts
e i timps sigûrs di definizions des tratis di intese tra il Stât e
la Regjon, sedi par chel che al inten lis revisions e lis propuestis
di modifiche dal statût, sedi intes tematichis di coinvolziment des
Comissions Paritetichis;
3)
a ativâsi pe organizazion in Regjon, prime de “celebrazion” dal
referendum, di un moment public di confront politic tra la Regjon
F-VG e il sisteme regjonâl dai Ents Locâi (comprendudis lis
rapresentancis istituzionâls des minorancis linguistichis) cun
adeguadis rapresentancis di guvier sul a vignî de autonomie, in mût
di rindi evidentis e crodibilis lis potenzialitâts di une taule
democratiche di confront;
4)
a individuâ un model di partecipazion democratiche dai citadins dal
F-VG ae cognossince e ae valutazion de trasformazion istituzionâl
che tal contest de Republiche Taliane al è vuê in discussion par
chel che al inten i rapuarts tra Stât, Regjons e Ents Locâi;
5)
di inviâ la presinte deliberazion ae President de Regjon, al
President dal Consei Regjonâl, ai Capo-grups dal Consei Regjonâl, a
ducj i Comuns de Regjon.
(Il
test origjinâl par talian al è stât voltât par cure de redazion)
Ladins
dal Friûl pag.6 – Setembar 2016
DAI
FATS E DE CULTURE
DES
TIERIS LADINIS
Arno
Kompatscher: il belanç daspò doi agns e mieç
Il
maiorent dal Sud Tirôl sun chest cont al à incuintrât i media
Bolzan/Bozen
– Di
resint il president de Zonte provinciâl dal Sud Tirôl, Arno
Kompatscher, ae ocasion de Franzenfest, al à incuintrât i media
par un rindicont daspò doi agns e mieç che al à vude la incarghe,
oltri che su lis prospetivis pai agns in a vignî che i restin par
rivâ insom dal so mandât. Us proponin i pas plui impuartants
tirantju fûr dal setemanâl “La Usc di Ladins”, juste apont tal
servizi curât dal diretôr Iaco Rigo.
“Ancje
par mert dal sostegn public si è podût fâ front in maniere
positive aes problematichis divignintti de crisi intai comparts
economics” al à dite inte viertidure dal incuintri Arno
Kompatscher.
Il
pat di resint firmât de Provincie autonome cul Stât al va
considerât un passaç di fonde par svilupâ e infuartî la nestre
autonomie. Di cumò indenant lis financis statâls che nus restin a
nô a cressaran inmò e chest al darà garanziis di sigurece,
stabilitât e pussibilitât di imbastî une adeguade planificazion
dai intervents. Di conseguence si varà dai vantaçs concrets e
positîfs sedi pai citadins che pes impresis. A dimostrazion di un
tant si pues dî che lis partecipazions des alicuotis fiscâls
(IRAP, IRPEF, IMU a son passadis dai 100,3 milions di euros dal 2013
a 310,6 milions dal 2017. In plui si varan a disposizion altris 50
milions di euros pai investiments, in confront ai 35,6 dal 2013, e
chest par mert de riforme dai contribûts specifics aes impresis. La
relazion de Bancje di Italie dal mês di Jugn stât sul cont dal Sud
Tirôl e à metût in evidence che chenti si à vût un recupar dai
parametris economics plui marcât rispiet aes regjons dai contors,
favorît ancje de azion de Universitât di Bolzan, simpri plui pont
di riferiment par frontâ e cjatâ soluzions ae crisi.
Il
Prodot Interni Lort sudtirolês, valutât 100 a nivel european, al
rive a 140, o sei a une posizion tra lis plui altis de interie
Europe. La ocupazion e à une percentuâl dal 76 par cent (il valôr
mezan european al rive a 70) e la disocupazion e je calade al 3,8
par cent (valôr european 9 par cent). Impuartant al è ancje il fat
che lis impresis, industriâls e artesanâls, al 90 par cent a
valutin in maniere positive lis prospetivis pal a vignî.
In
chest contest di fonde si è palesade la sielte di fâ restâ
intes mans de Provincie autonome sedi i implants che lis
modalitâts di produzion de energjie eletriche, massime chê
divignintti dai implants idroeletrics, za dismetûts dal Enel. Par
chest a so timp e je stade creade la societât Alperia, dulà che i
comuns a puedin dî la lôr e partecipâ al reinvestiment dai
vuadagns, par rinovâ tecnologjichementri i implants, e par tignî
plui bassis lis tarifis pes fameis e pes impresis.
Kompatscher
al à ancje sotliniât che pûr in presince di indicadôrs economics
positîfs, pai citadins al reste simpri il probleme de cualitât dai
servizis, che e va almancul mantignude. Vadì che compit de
politiche al è chel di garantî il miôr par chel che al inten la
sanitât, il sostegn sociâl e la istruzion. Si cirarà – al à
inmò dite – di slargjâ e miorâ chescj servizis, soredut in
prospetive pes prossimis gjenerazions.
La
tierce part de conference stampe e je stade dedicade, e nol podeve
sei altrimentri, al svilup de autonomie dal Sud Tirôl. Sisteme di
autonomie che indi à fat un model pe interie Europe, viodude la
presince in chest contest di minorancis che a àn cjatât la fate di
convivi e di colaborâ pal ben de interie comunitât. Kompascher
culì al à ricuardât lis 9 gnovis normis zontadis di resint al
“pachet” di autonomie e lis 11 leçs statâls fatis passâ di
competence ae Provincie. Cundut achel “la sfide plui grande – al
à sun chest cont sotliniât - e diven vuê de proponude riforme de
Costituzion, a traviers dal referendum che si presum che al puedi
davuelzisi in Autun, che dut câs no po gjavâ autonomie al Sud
Tirôl, viodût che sun chest cont e esist ancje la garanzie de
protezion internazionâl, esercitade par dirit de Austrie”.
Frontâts
in fin ancje i problemis de mobilitât e dal svilup dai colegaments
viariis, di fonde par chest teritori. I problemis dai migrants e
sielte fate di Viene di slaifâ il passaç al confin dal Brener, cu
la conseguence ancje di disvantaçs economics. Ma al esist ancje
l’aspiet de sigurece, che al scugne sei frontât cu la massime
determinazion, cemût che i tancj atentâts venti ator pe Europe a
àn dât di viodi.
In
sumis, par Arno Kompscher doi agns e mieç di belanç positîf,
intun contest european e mondiâl dificil. Dabon nol è pôc.
(edelweiß)
______________________________________________________________________________________
Colloquium
Retoromanistich 2017
San
Martin de Tor / St. Martin in Thurn (Bz) – Cemût che al jere
bielzà stât visât, l’istitût ladin “Micurà de Rü”, parie
cu Facoltât di Siencis de Formazion – Sezion Ladine – di
Bressanon (sezion distacade de Libare Universitât di Bolzan/Bozen),
a invidin i studiôs des lenghis e leteraturis retoromanzis a cjapâ
part a VII “Colloquium Retoromanistich 2017” (il VI si è davuelt
an passât in Furlanie) a San Martin de Tor in Val Badie (session dai
3 di Jugn: facoltât di Siencis de Formazion di Bressanon/Brixen).
Cui che al fos interessât a
cjapâ part cuntune proprie relazion al è preât di mandâ dentri
dai 31 di Otubar 2016 cu ven un abstract (max 500 peraulis,
bibliografie escludude) a cheste direzion di pueste eletroniche:
colloquium@micura.it
. Si pree di zontâ al abstract un curt curriculum vitae. Si acetin
contribûts par ladin dolomitan, ladin furlan, ladin rumanç, talian
e todesc. A son proviodudis relazion di uns 20 minûts, cun 10 minûts
di discussion.
Il “Colloquium
Retoromanistich” al è viert ai argoments tradizionâi e gjenerâi
de retoromanistiche, cussì come sul cont des tematichis emergjentis
dal dì di vuê. In chest sens si invide a partecipâ soredut cun
relazions che a tratin de didatiche dal ladin, furlan e rumanç.
Inmò, ai laureâts e dotorâts che a cjaparan part cuntune proprie
relazion, ur vignarà concedût un rimbors des spesis di 200
euros. (red.)
Ladins
dal Friûl pag.7 - Setembar 2016
INTAI
PRÂTS DE CULTURE FURLANE
Memoreant
Afro Basaldella a cuarante agns de sô muart
Al
è stât il maiôr pitôr furlan dal Nûfcent
Afro
Basaldella, pitôr, disegnadôr, incisôr, al è nassût a Udin ai 4
di Març dal 1912 e al è muarte a Zurì (Svuizare) ai 24 di Lui dal
1976, juste za fa cuarante agns. Cul Pordenon al po sei considerât
tra i massims esponents de piture furlane. Dal sigûr il massim
pitôr furlan dal passât Nûfcent, e propite par cheste reson o
crodìn che tal inovâl dai cuarante agns de sô muart al merti di
sei memoreât.
No
inmò finîts i studis tal liceu, al jentrà in polemiche cul mont
academic, prime metint adun un grup artistic udinês insiemit cul
fradi Dino, A. Modotto e C. Grassi e po esordint in maniere polemiche
cui fradis Dino e Mirko e A. Filipponi, cu la insegne di Scuele
furlane di avanguardie, intune mostre realizade a Udin tal 1928.
Al
studià a Vignesie, Florence e Rome, dulà che al le a logâ tal
1933. Al insegnà ae Academie di Vignesie e di Florence, al Mills
college di Oakland (Californie) e al Fine arts institute di Sarasota
(Floride) intai Stâts Unîts. Al à cjapât part a numerosis bienâls
di Vignesie e cuadrienâls di Rome. Ae XXVII bienâl al à vût il
premi pal miôr pitôr talian. Al è stât ancje premiât ae I e II
bienâl di San Pauli dal Brasîl e, pe Italie, al Salon Guggenhein.
Si è dedicât ancje ae ativitât di senograf realizant, tal 1957,
lis senis pal balet “Ritratto
di don Chisciotte”
di Goffredo Petrassi.
Lis
sôs oparis si cjatin intai principâi museus de Europe e de
Americhe, tal palaç dal UNESCO di Parìs e in diviers edificis di
Rodi, Rome e Udin.
Cussì,
a cuarante agns de muart di Afro, la galarie “AT/arte
Contemporanea” di vie Aquilee e à proponût, tal mês di Avrîl
stât, une sielte di oparis divignintti de Fondazion Afro di Rome.
Il
maiôr pitôr furlan dal Nûfcent al murì intune cliniche di Zurì,
dulà che al jere stât ricoverât, ai 24 di Lui dal 1976. Al veve 64
agns e al jere tal plen de sô creativitât. Il funerâl di davuelzè
tal domo di Udin, plen fis di int, oltri che di sorestants, artiscj,
critics, personaçs de culture di chenti e forescj, intune clime di
profonde partecipazion.
La
citât, inmò spaventade des conseguencis dal taramot dal mês di
Mai, e sintive di vê pierdût un altri grant personaç, soredut cul
rimuars di veii dineât chel ricognossiment che di tant timp al
spietave. A chest si zonte il fat che propite il taramot al veve
sdrumât il cjistiel dai di Prampar di Magnan dulà che Afro, tra i
agns Sessante e prins agns Setante, al passave l’Istât realizant
lis sôs oparis plui significativis.
Intes
salis de mostre, su grandis telis a slusivin pineladis improvisis e
fuartis, notis altis e cjaldis di ros e di neris, verts e celescj,
blancs che a inceavin, zâi di soreli, e grîs perlâts, che a
puartavin intes struturis antighis visions magjichis.
La
rassegne de galarie AT e à ofrît une sintesi de interie produzion
dal artist. L’ultin timp figuratîf, dal 1944 al 1946, al jere
rapresentât di trê disens a matite su cjarte, rindûts come
scriture, ricercjade, lizere: si titulavin “Femine ae machine di
cusî”, “Figure maschîl sentade”, “Femine cu lis cjartis”,
dulà che za in chê volte si vualmave la dissoluzion de forme.
Ae
parentesi cubiste, ma di un cubisim personâl e fantastic inspirât a
Klee, al apartignive, il “Cence titul” dal 1948, un gherdei
convuls di cerclis, cuadrangui, retangui une vore colorats, leâts da
segments e da dintiduris di coral. Une evasion tal sium, ae scuvierte
di une inocence cree.
Slargjade
la secuence inspirade ae astrazion liriche. La “Place San Jacum”,
dal 1952, si proponeve al visitadôr come un svilup sinfonic di olmis
figurativis e di segns simbolics. Une tecniche miste su cjarte dal an
daspò e slargjave impen elegantis pineladis di grîs e blâf ator a
un soreli dorât.
Delicadis
trasparencis si podevin viodi intun “Cence titul” dal 1955, cun
olmis rossis intun smavît font celest e zalìt. Par contrast, penzis
di fuarce a jerin lis oparis “El diablo”, dal 1960, dulà che une
grande magle flamant slargjade a scuasit dut il spazi dal cuadri e
semee un mantiel scjassât dal vint che si trasmude intune sorte di
sgagnide, e il “Cence titul” dal 1966, dulà che la olme
sanganose si dispiert in sangloçadis e revocs che si van cidinant.
Tra
lis altris perlis di une piture rafinade, coinvolzint, traviersade di
sgrisui di maluserie, di slancs afanôs e di profondis pausis, che e
clupìs daûr de aparint semplicitât une fuarte emotivitât, al
merte di jessi segnalât il “Cence titul” dal 1963, dulà che il
lirisim si infuartìs cu la definitive rinuncie a ogni vanzum di
simbolisim figuratîf e la realtât imagjinarie si identifiche cussì
cu la opare vive che e devente realtât stesse dal sintiment.
La
rassegne e jere in fin sierade di numerôs lavôrs neu-costrutiviscj
che a recuperavin, su dai fondâi vuaiâts come vilût, formis
sieradis, cjapadin adun in zonis cromatichis di compate staticitât
classiche o ben in pûrs intais ogjetivâts in maniere nete, metûts
a pareli a tassei su plans soreponûts.
A
partignivin a cheste sezion “Scarpanto” a intais ros e neris,
“Lunari” tignût sù da variazions di neri, di bruns e di grîs,
e lis vot piçulis, preseosis, aghisfuartis-aghisintinzudis dal “Omaç
a Boudelaire”, dal 1974.
In
sumis, un grant artist che al à dade innomine al Friûl in dut il
marimont, pecjât che i furlans no i vebin dât i ricognossiments che
al meretave, e di chest al restà simpri cetant malapaiât, ma si sa
che dibot nissun nol profete in patrie. Un grant graziis i va partant
ae Galarie AT/arte Contemporanea pe biele mostre che à proponût su
Afro Basaldella. E je stade pardabon une ocasion straordenarie par
podê gjoldi alc di unic, di une art superiôr, contaminade di une
identitât furlane che no je podude scjampâ ae atenzion dai
visitadôrs plui atents e predisponût a vualmâ i aspiets plui
scuindûts.
(von zercläre)
Ladins
dal Friûl pag.8 – Setembar 2016
SCRITÔRS
E LIBRIS IN MARILENGHE
Duili
Cuargnâl: “Il Friûl che Anzit”
Un
libri che al conte lis strussiis dal Friûl di vuê
Tal
Autun dal 2014, par cure de associazion “Glesie Furlane”, al è
stât publicât il libri “Il Friûl che anzit: l’Agâr
(2002-2006)” (pp.467) di Duili Cuargnâl, che al cjape dentri juste
i scrits che pre Duili di agns in ca al publiche, cun cadence
setemanâl, su la Vite Catoliche.
Duili
Cuargnâl (Duilio Corgnali) al è nassût a Manzignel di Manzan tal
1946. Predi, gjornalist, opinionist, operadôr culturâl. Daspò la
ordenazion, sucedude tal 1971, e un piçul moment di ministeri a
Palme, si è trasferît a Rome e si è indotorât in teologjie
dogmatiche inte Pontificie Universitât di Sant Tomâs d’Aquino
(Angelicum).
Tornât
in Friûl par vie dal taramot dal 1976, dal 1976 al 1999 al è stât
diretôr dal setemanâl de diocesi di Udin “La Vite Catoliche”.
Al è stât president dal Comitât internazionâl “Meeting dai
setemanâi catolics di Alpe Adria e Arge-Alp”. Dal 1988 al 1993 al
è stât president de Federazion taliane dai setemanâi catolics
(Fics). Al à vinçût il Premi “Friûl 1986” pal gjornalisim.
Dal
1996 al 2002 al è stât nomenât Vicjari episcopâl pe culture de
Arcidiocesi di Udin. Al è stât president dal Istitût “Pio
Paschini pe storie de Glesie in Friûl”. Tal 2008/2009 al è stât
president dal Comitât nazionâl pal XVI Centenari de muart di Sant
Cromazi, vescul di Aquilee. Inmò, al à presiedût la Comission
diocesane pe traduzion par furlan de Bibie, dal Lezionari e dal
Messâl Roman.
Dal
2002 al è plevan arcipredi e Vicjari forani di Tarcint, jessint
plevan di Sedilis dal 1981. Al è autôr di diviers studis e scrits,
sientifics e gjornalistics.
Cheste
la lungje schede di presentazion di Duili Cuargnâl, un predi, a sô
mût, di bataie, che a traviers i agns di direzion de Vite Catoliche
al à marcât un mût gnûf di fâ gjornalisim in Friûl, disberdeât
dai leams dai podês plui o mancul fuarts che di simpri a stant
condizionant la vite sociâl, politiche e culturâl de nestre tiere.
I siei scuintris cun cierte sorestanzie a son memorabii. Il so mût
di impostâ i problemis par cirî di daur une soluzion, ancje tant
valits e fûr dai condizionaments. O podìn cussì dî che al po sei
considerât un protagonist di prin plan de rinassince culturâl dal
Friûl intai agns vivarôs dal daspò taramot.
Al
va purpûr dite che al à vude la fortune di cjatâ la colaborazion,
e la amicizie, di personaçs come Riedo Puppo, pre Antoni Beline,
Agnul Pitane, Zuan Nazzi Matalon, pre Rizieri De Tina, pre Vigji
Gloaç, ducj scritôrs furlans di gale clamâts a colaborâ cu la
Vite Catoliche. Il gjornâl al jere deventât par chest un vêr pont
di riferiment pe int dal Friûl, al di là dal impegn politic e
culturâl. Cheste e je une trate de storie resinte dal Friûl che no
po sei dismenteade. E lu disìn cun reson vuê che la comunicazion
dai media di chenti e je discjadude in maniere dolorose. Aromai si
publichin dome velinis, ma soredut si sta atents a no urtâ cui che
al parone a Triest par vie de pôre di pierdi la grampe dai
contribûts. Un fat che al sta fuscant i çurviei e fasint smavî la
sgrimie che e covente a ogni bon gjornalist, degn di chest non. A son
timps dificii e nus mancjin tant Riedo Pup e pre Antoni Beline.
Ma
tornìn al libri publicât di pre Duili, che a traviers i siei scrits
nus pant che cul furlan si pues resonâ di dut. E se vuê la plui
part dai gjenitôrs furlans a domandin la lenghe furlane a scuele pai
lôr fruts, al è ancje mert so, che di agnorum al à fatis sôs lis
peraulis di Pasolini: “E vignarà ben la dì che i furlans si
inacuarzaran di vê une muse e une culture e une lenghe...”. Cui
che al cjape par man juste apont il so libri “Il Friûl che anzit.
L’Agâr (2002-2006)”, racuelte dai scrits par furlan par cure di
Glesie Furlane, publicâts su la ultime pagjine de Vite catoliche,
tal puest che al è stât di Riedo Pup, si rindarà par chest cont
dal impegn di pre Cuargnâl a pro dal furlan e dal popul furlan.
O
vin dite che Cuargnâl al è lât a cjapâ su la vite Catoliche il
puest lassât vueit di Riedo Pup, ma lui al à subite sclarît che no
si insumiave nancje di metisi in concorince cun Riedo, pûr vint
lavorât cun lui une vite. Al podeve, e cussì al à in fat, tentâ
di fa capî ogni setemane che cul furlan si pues resonâ di dut, che
no je vere che la lenghe furlane e je dome par lâ inte stale, inte
ostarie o par stâ a cjase, tal fogolâr. Si pues doprâle par
cualsisei argoment e setôr de vite. La sô, in fats, e je une
testemoneance che chest si lu pues fâ. Dal rest la leterature
furlane no pues sei considerade dabon minôr.
In
sumis informazion par furlan sclete, par cirî di meti in lûs i
grops de “cuestion furlane”. Ce fasie une vuarzine che e fâs
l’agâr? E romp i grops de tiere. Cussì Cuargnâl al cîr di sapâ,
di arâ e grapâ propit parcè che la int e vedi cussience di ce che
al sta sucedint, par che no sedi cjapade
dai spiei di robis che no àn valôr, un significât, che no centrin
cu la veretât di fonde de vite.
______________________________________________________________________________________________________________________________________________________________
La
schede: D. Cuargnâl, “Il
Friûl che anzit. L’Agâr
(2002-2006),
Ed. Glesie Furlane, Pasian di Prât 2014, pp.467 .
“Ladins
dal Friûl”
Diretôr responsabil : Renzo Balzan - Reg. Tribunâl di Tumieç
n. 123 dai 09.03.98
Redazion
: 33028 Tierç di Tumieç - V. Dandolo16 / tel. 0433/43696 / e-mail
: ladinsdalfriul@gmail.com
F.I.P.
(fotocopiât in propi) a Tierç di Tumieç (Ud) V. Dandolo 12 pes
Edizions “Union Scritôrs Furlans”.
La
publicazion e ven spedide es Bibliotechis dal Friûl, es Istituzions
Culturâls Ladinis des provinciis di Bolsan, Trent e Belun, e a ducj
chei che a mandin la lôr libare contribuzion doprant il C.C.
bancjari nr.19162 dal “Banco di Brescia” (Filiâl di Tumieç)
- codiç IBAN: IT50H 03500 64320 0000000 19162
Publicât cul sostegn de
Provincie di Udin – L.R.24/2006 art.26
fur_Latn fur_Latn fur_Latn fur_Latn fur_Latn kac_Latn fur_Latn fur_Latn fur_Latn fur_Latn unk smo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn srd_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn pap_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn epo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn twi_Latn fur_Latn fur_Latn fur_Latn fur_Latn fur_Latn fur_Latn fur_Latn ron_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn smo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn tpi_Latn fur_Latn epo_Latn fur_Latn ilo_Latn fur_Latn fur_Latn fur_Latn fur_Latn fur_Latn fur_Latn fur_Latn zho_Hans scn_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ron_Latn ita_Latn fur_Latn fur_Latn fur_Latn fur_Latn fur_Latn fur_Latn tpi_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lvs_Latn fur_Latn fur_Latn fur_Latn fur_Latn fur_Latn fur_Latn eus_Latn fur_Latn fur_Latn fur_Latn fur_Latn fur_Latn unk srd_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn pap_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn sot_Latn swe_Latn fur_Latn fur_Latn fur_Latn fur_Latn fur_Latn fur_Latn fur_Latn ilo_Latn fur_Latn fur_Latn fur_Latn fur_Latn fur_Latn kac_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn knc_Latn fur_Latn fur_Latn fur_Latn ind_Latn fur_Latn fur_Latn ilo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn mlt_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn mlt_Latn fur_Latn fur_Latn fur_Latn fur_Latn fur_Latn fur_Latn fur_Latn mlt_Latn fur_Latn fur_Latn fur_Latn fur_Latn fur_Latn fur_Latn fra_Latn fra_Latn fur_Latn fur_Latn fur_Latn fur_Latn fur_Latn tpi_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn fur_Latn fur_Latn fur_Latn fur_Latn fur_Latn eng_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lij_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn kab_Latn scn_Latn fur_Latn fur_Latn epo_Latn fur_Latn quy_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ssw_Latn fur_Latn fur_Latn fur_Latn fur_Latn fur_Latn fur_Latn smo_Latn fur_Latn fur_Latn fur_Latn fur_Latn grn_Latn fur_Latn fur_Latn fur_Latn swe_Latn fur_Latn fur_Latn fur_Latn fur_Latn fur_Latn fur_Latn smo_Latn fur_Latn fur_Latn twi_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn mlt_Latn fur_Latn fur_Latn fur_Latn fur_Latn fur_Latn fur_Latn vec_Latn lvs_Latn fur_Latn fur_Latn fur_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn mlt_Latn fur_Latn fur_Latn fur_Latn fur_Latn mlt_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn mlt_Latn fur_Latn fur_Latn fur_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn mlt_Latn fur_Latn fur_Latn fur_Latn fur_Latn epo_Latn fur_Latn fur_Latn fur_Latn fur_Latn fur_Latn fra_Latn fur_Latn fur_Latn smo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn srd_Latn fur_Latn fur_Latn fur_Latn mlt_Latn fur_Latn fur_Latn fur_Latn fur_Latn kab_Latn scn_Latn fur_Latn fur_Latn fur_Latn fur_Latn fur_Latn mlt_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn eus_Latn fur_Latn scn_Latn fur_Latn unk fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn unk fur_Latn fur_Latn fur_Latn mlt_Latn fur_Latn fur_Latn fur_Latn kac_Latn fur_Latn fra_Latn fur_Latn cym_Latn fur_Latn mlt_Latn fur_Latn nld_Latn scn_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ltz_Latn mlt_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn mlt_Latn fur_Latn fur_Latn fur_Latn fur_Latn fur_Latn fur_Latn fur_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ltz_Latn fur_Latn fur_Latn fur_Latn fur_Latn fur_Latn fur_Latn fur_Latn epo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn srd_Latn fur_Latn fur_Latn fin_Latn unk lij_Latn fur_Latn bam_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn eng_Latn fur_Latn fur_Latn fur_Latn fur_Latn srd_Latn fur_Latn fur_Latn fur_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn twi_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn mlt_Latn fur_Latn fur_Latn fur_Latn fur_Latn fur_Latn fur_Latn epo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn epo_Latn fur_Latn fur_Latn fur_Latn fur_Latn fur_Latn fur_Latn smo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lij_Latn fur_Latn fur_Latn fur_Latn fur_Latn fur_Latn fur_Latn fur_Latn epo_Latn fur_Latn fur_Latn fur_Latn fur_Latn fur_Latn ilo_Latn fur_Latn fur_Latn fur_Latn fur_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn deu_Latn fur_Latn fur_Latn fur_Latn fur_Latn gla_Latn fur_Latn lvs_Latn fur_Latn mlt_Latn fur_Latn fur_Latn fur_Latn fur_Latn fur_Latn gla_Latn fur_Latn fur_Latn fur_Latn fur_Latn fur_Latn ssw_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn luo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn smo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn unk epo_Latn fur_Latn fur_Latn unk fur_Latn fur_Latn fur_Latn fur_Latn kac_Latn fur_Latn fur_Latn zho_Hant szl_Latn fur_Latn fur_Latn epo_Latn fur_Latn fur_Latn fur_Latn fur_Latn kab_Latn fur_Latn fur_Latn